Ruotsissa asuvan suomalaisvähemmistön nokkamies on ottanut vahvan kannan ruotsin kielen aseman säilymisen puolesta Suomessa. Ruotsinsuomalaisten valtuuskunnan puheenjohtaja Markku Peura kirjoittaa tämän päivän Helsingin Sanomien mielipidesivulla, että Suomen kielipolitiikka on yksi maailman parhaita esimerkkejä kielivähemmistön oikeuksien turvaamisesta.

- Viime aikojen viharetoriikalla ja uhkailulla pyritään vaientamaan yksittäiset ruotsin kielen puolestapuhujat. Menetelmä muistuttaa 1930-luvun Saksaa, jossa demokratian ja ihmisoikeuksien puolestapuhujat vaiennettiin pelottelemalla, uhkailulla ja väkivallalla. Tuloksena oli katastrofi, hän kirjoittaa.

1930-luvulla Saksassa olivat vallassa Adolf Hitlerin johtamat natsit, jotka käynnistivät vuosikymmenen lopussa toisen maailmansodan.

Monet suomalaiset ruotsin kielen vastustajat ovat Suomessa olleet huolissaan suomen kielen asemasta Ruotsissa. Ruotsinsuomalaisen koulun rehtorina 20 vuotta työskennelleen Peuran mukaan ruotsinsuomalaisten vähemmistöasema ja oikeudet kehittyvät Ruotsissa kuitenkin myönteiseen suuntaan.

- Olisi suuri vahinko, jos Suomessa otettaisiin takapakkia.

Ruotsinsuomalaisten valtuuskunta on kansallisen ruotsinsuomalaisen vähemmistön yhteistyöjärjestö. Valtuuskunnan tavoitteena on vahvistaa suomen kielen asemaa ja säilymistä Ruotsissa, kehittää ruotsinsuomalaista kulttuuria, tukea suomenkielisten toimintojen perustamista ja parantaa suomenkielisiä palveluja yhteiskunnan eri alueilla.